১০ জুন, ২০১৫। রবিনসন স্ট্রিটের কঙ্কালকাণ্ডের কথা এখনও ভোলেনি কেউ। কলকাতা শহরে ফের রবিনসন স্ট্রিট কাণ্ডের পুনরাবৃত্তি হলো। তিনদিন মৃতদেহ আগলে বসে রইল পরিবার। এবার ঘটনাস্থল বেহালার সরশুনা। 
সরশুনা থানার অন্তর্গত রাখাল মুখার্জী রোড-এর একটি আবাসনের তিনতলার বাসিন্দা দেবাশিস চট্টোপাধ্যায় মারা যান গত শনিবার। সেদিন থেকেই দেবাশিস চ্যাটার্জীর মৃতদেহ আগলে বসেছিল তাঁর বাবা, মা ও বোন। মঙ্গলবার সকালে ওই বাড়ি থেকে পচা গন্ধ বের হতে শুরু করলে এলাকার মানুষ সরশুনা থানায় খবর দেন। পুলিশ এসে মৃতদেহটি উদ্ধার করে। পুলিশের অনুমান, দেবাশিস চট্টোপাধ্যায় কম করে দু’ তিন দিন আগে মারা গিয়েছেন।
কেন এই অসংলগ্ন আচরণ চট্টোপাধ্যায় পরিবারের? এলাকার বাসিন্দাদের দাবি, মৃত ব্যক্তির বাবা আর এন চট্টোপাধ্যায় কিছুটা স্বাভাবিক থাকলেও মা এবং বোন দু’জনেই পুরোপুরি মানসিক ভারসাম্যহীন। সরশুনা থানার পুলিশ দেহটি ময়না তদন্তের জন্য নিয়ে গিয়েছে।